Lillejuleaften fik lokalpolitiet i Hjørring en lidt anderledes anmeldelse end normalt. To ponyer var fundet og indfanget af en forbipasserende ved Svenstrupvej mellem Terpetvej og Trangetvej i Tårs ved Hjørring. De to ponyer er en gråskimmel hingst og et lysebrunt hoppeføl, og de var hverken iført seletøj eller chipmærket. - Det sker meget sjældent, at vi finder heste. Det er normalt, at der er bortløbne hunde eller katte, men heste og ponyer, det er ikke så tit, siger Lars Jensen, der er politikommissær ved Hjørring Lokalpoliti. Personen, der fandt ponyerne, har indvilliget i at passe på dem, indtil deres ejer melder sig. Men indtil videre har der ikke været nogen henvendelser eller spor at gå efter. - Ponyerne kan jo være løbet langt, så det er et stort område, de kan komme fra, hvilket gør det sværere at finde frem til ejerne, siger Lars Jensen, som undrer sig over, at ingen har opdaget endnu, at de mangler to ponyer. Han regner med, at der er tale om nogen, der er på juleferie, og som derfor først finder ud af, at ponyerne er løbet væk, når de vender hjem igen. Hvis ikke ejeren eller ejerne bliver fundet, så vil politiet være nødt til at finde en ny ejer til ponyerne. - Vi fremlyser ponyerne i dag, og derefter er der en periode, hvor folk kan reagere. Hvis der stadig ikke er nogen, der har meldt sig efter nytår, så vil vi se på, hvad der så skal ske, siger Lars Jensen. Hvis du har oplysninger i sagen, kan politiet kontaktes på 114.
Nordjyllands Politi har siden den 23. december været i besiddelse af to ponyer, som mangler deres ejer.